Til Utdanningskomiteen

Fra Avdeling for fagstøtte

|  |  |
| --- | --- |
| **Sakstype:** | Diskusjonssak |
| **Møtedato:** | 14. juni 2016 |
| **Notatdato:** | 8. juni 2016 |
| **Arkivsaksnr.:** |  |
| **Saksbehandler:** | Jonny Roar Sundnes, Avdeling for fagstøtte |

**Innspill fra Studentparlamentet til revisjon av ex.phil.**

**Bakgrunn**

Til møtet 10. mai 2016 hadde Studentparlamentet fremmet forslag til revisjon av emnet Examen philosophicum (ex.phil.). Det var bred enighet i komiteen om at det er ønskelig med en gjennom­gang av ex.phil., og komiteen ønsker å følge revisjonsarbeidet, jf. referatet fra forrige møte.

**Utdanningskomiteens rolle**

Ex.phil. er et fellesemne for nesten alle bachelorprogrammer og har faglig tilhørighet ved IFIKK, HF. Siden det inngår i de fleste bachelorprogrammene ved UiO, har det over lang tid vært etablert strukturer for samhandling mellom IFIKK og de andre fakultetene om emnet.

Fram til 2003 eksisterte det et eget organ for ex.phil., «Rådet for examen philosophicum og examen facultatum». Rådet ble nedlagt i 2003, og den daværende studiekomiteen overtok den rådgivende funksjonen for ex.phil. overfor universitetsledelsen.

Studiekomiteen vedtok å opprette en egen styringsgruppe for ex.phil., som skulle ivareta bachelor­programmenes interesser på vegne av programstyrene og ha et helhetlig ansvar på sentralt plan. På bakgrunnen av erfaringene etter fire års virksomhet, ble imidlertid styrings­gruppen nedlagt i 2008, og ansvaret for ex.phil. ble ført tilbake til studiekomiteen.

Det er naturlig å se utdanningskomiteen som en videreføring av studiekomiteen på dette punktet. Komiteen har dermed en rolle i det å sikre et tverrfakultært eierskap til ex.phil. og bidra til at emnet forvaltes på en måte som ivaretar hele UiOs behov.

**Ex.phil.s plassering i studieløpet**

I forbindelse med innføringen av kvalitetsreformen behandlet universitetsstyret (da kollegiet) i 2002 en sak om overordnet innhold og struktur for ex.phil. Saken var en del av et større arbeid for å fastsette strukturen for de nye bachelor- og masterprogrammene. Vedtaket sier blant annet at ex.phil. skal være en 10-poengsmodul i bachelorgraden og i aktuelle profesjonsstudier, og at fakultetet selv fastsetter hvor ex.phil. og ex.fac. skal legges i de enkelte programmene.

Spørsmålet om ex.phil.s plassering i studieløpet har konsekvenser for organiseringen av de enkelte bachelorprogrammene, men også for organiseringen på tvers av fakultetenes egne bachelor­programmer og lektor­programmet. Et spørsmål for utdanningskomiteen å ta stilling til er derfor om revisjonsarbeidet skal handle om det faglige innholdet for ex.phil. innenfor dagens vedtatte strukturelle rammer, eller om også disse skal vurderes.

Den generelle organiseringen av studieprogrammene ved universitetet er nedfelt i studie- og eksamensforskriften. Eventuelle forslag om endringer av denne vil normalt bli fremmet for universitetsstyret etter en forutgående høring. Enkelte av vedtakene som ble gjort ved innføring av kvalitetsreformen hadde et forskriftspreg selv om de ikke er tatt inn i studie- og eksamens­forskriften. Vedtakene som gjelder ex.phil. er i denne kategorien, og det kan derfor være naturlig å behandle dem slik man ville ha behandlet saker om endring av studie- og eksamensforskriften.

**Ex.phil.s faglige innhold**

I forbindelse med innføringen av kvalitetsreformen ble det fattet vedtak om de overordnede rammene for innholdet i ex.phil., og ifølge studie- og eksamensforskriften er det rektor som vedtar endringer av emnebeskrivelsen for ex.phil. Innenfor de rammene som er gitt, er IFIKK ansvarlig for det faglige innholdet, siden det er der ex.phil. har sin faglige tilhørighet.

På dette punktet eksisterer det en innarbeidet arbeidsdeling med fakultetet. HF vil ha ansvar for løpende justeringer i undervisnings- og vurderingsopplegget, men større/vesentlige endringer skal legges fram for rektor etter behandling i utdanningskomiteen.

**Revisjonsprosess**

Forslagene fra Studentparlamentet inkluderer både punkter om ex.phil.s plassering i studieløpet og ex.phil.s faglige innhold. Utdanningskomiteen bør derfor ta stilling til hvordan forslagene skal tas videre.

1. Skal det legges opp til en ny vurdering av ex.phil.s plassering i studieløpet?
2. Skal det legges opp til en ny vurdering av rammene for innholdet i ex.phil.?
3. Skal det faglige innholdet i ex.phil. gjennomgås/oppdateres innenfor dagens rammer?

Det første alternativet kan det være naturlig at LOS holder i, mens instituttet bør holde i de to siste alternativene.

Utdanningskomiteen bør få jevnlige orienteringer underveis i prosessen og anledning til å diskutere de relevante problemstillingene i lys av komiteens rolle.

Vedlegg:

1. Studiekomitesak fra 2008 om organiseringen av ex.phil.